b"\n_START_ARTICLE_\nGeorges Delerue\n_START_PARAGRAPH_\nGeorges Delerue (12. maaliskuuta 1925 Roubaix \xe2\x80\x93 20. maaliskuuta 1992 Los Angeles) oli ranskalainen elokuvas\xc3\xa4velt\xc3\xa4j\xc3\xa4, jonka musiikkia kuullaan yli 200 elokuvassa, muun muassa Fran\xc3\xa7ois Truffaut\xe2\x80\x99n, Alain Resnais\xe2\x80\x99n ja Fred Zinnemannin ohjauksissa. H\xc3\xa4n voitti Oscarin musiikistaan vuoden 1979 elokuvaan Pienet syd\xc3\xa4met (A Little Romance, ohj. George Roy Hill). H\xc3\xa4n oli Oscar-ehdokkaana my\xc3\xb6s elokuvista Tuhannen p\xc3\xa4iv\xc3\xa4n kuningatar (1969), Operaatio Alfa (1974) ja Muistojeni Julia (1977). Ranskalaisen C\xc3\xa9sar-palkinnon h\xc3\xa4n sai kolmena per\xc3\xa4kk\xc3\xa4isen\xc3\xa4 vuosina elokuvista Pr\xc3\xa9parez vos mouchoirs (ohj. Bertrand Blier, 1978), Rakkaus karkuteill\xc3\xa4 (Truffaut, 1979) ja Viimeinen metro (Truffaut, 1980)._NEWLINE_Ty\xc3\xb6l\xc3\xa4isperheeseen syntynyt Delerue tuli tunnetuksi Ranskalaisen elokuvan uuden aallon ohjaajien suosimana elokuvas\xc3\xa4velt\xc3\xa4j\xc3\xa4n\xc3\xa4. V\xc3\xa4hitellen h\xc3\xa4nest\xc3\xa4 kiinnostuivat my\xc3\xb6s brittil\xc3\xa4iset ja yhdysvaltalaiset elokuvantekij\xc3\xa4t. Le Figaro -sanomalehti kutsui tuotteliasta Deleruet\xc3\xa4 \xe2\x80\x9delokuvamusiikin Mozartiksi\xe2\x80\x9d._NEWLINE_Muita Deleruen musiikkia k\xc3\xa4ytt\xc3\xa4neit\xc3\xa4 ohjaajia ovat Oliver Stone (Platoon ja Salvador), Mike Nichols (Tapaus Silkwood ja El\xc3\xa4m\xc3\xa4ni kes\xc3\xa4) ja Fred Zinnemann (Ja koston hetki koitti ja Shakaali)._NEWLINE_Ranskan valtio palkitsi Deleruen Ordre des Arts et des Lettres -kunniamerkill\xc3\xa4._NEWLINE_Ken Russell teki vuonna 1966 BBC:lle dokumenttielokuvan Georges Deleruen ty\xc3\xb6st\xc3\xa4 nimell\xc3\xa4 Don't Shoot the Composer."